Nightbirde onttrek aan talentkompetisie | Maroela Media
Jane Marczewski, beter bekend as Nightbirde, het onttrek aan die America's Got Talent-kompetisie weens haar stryd met kanker.
Nightbirde (30), van Zanesville in Ohio, het Maandag dié nuus met haar sowat 700 000 Instagram-volgelinge gedeel.
Sy het in Junie vanjaar tydens haar oudisie vir die 16de seisoen van die program harte wêreldwyd verower met 'n oorspronklike liedjie getiteld "It's Okay" uit haar eie pen.
"Sedert my oudisie het my gesondheid verswak en my kankerstryd verg al my energie en aandag," het sy in 'n roerende inskrywing gesê.
"Ek is so hartseer om aan te kondig dat ek nie kan voortgaan met hierdie seisoen van America's Got Talent nie. Die lewe gee nie altyd vir 'n mens die kans wat jy verdien nie, maar dit het ons reeds geweet."
Nightbirde het tydens haar oudisie in Junie, voordat sy begin sing het, aan die beoordelaars gesê sy is 'n kankerlyer wat tans nog kanker in haar longe, ruggraat en lewer het. Sy het later ook gesê sy het volgens dokters net 'n 2%-kans op oorlewing.
Nightbirde. (Foto: Instagram/Nightbirde)
Haar liedjie en outentieke, eteriese stem het Simon Cowell, Heidi Klum, Howie Mandel en Sofia Vergara uitgeboul. Die YouTube-video van die oudisie spog ook met meer as 30 miljoen kykbeurte.
Cowell het uiteindelik vir Nightbirde die sogenaamde golden buzzer gegee, wat beteken dat sy outomaties deurgaan na die finale uitdunrondes wat regstreeks plaasvind.
"Jy kan nie wag tot die lewe nie meer moeilik is voordat jy besluit om gelukkig te wees nie," het sy destyds gesê.
America's Got Talent het gereageer deur te sê: "Ons hou jou in ons gedagtes dat jy ten volle sal herstel."
"Ons harte en gebede gaan uit na haar en haar familie," het beoordelaar Howie Mandel op Twitter geskryf.
"Ons stuur vir jou liefde en gebede," het Hannah Brown, voormalige Bachelorette-deelnemer, gesê. "Wat 'n inspirasie is jy nie vir ons almal nie."
Bronne: The New York Post, The Daily Mail
Deel van: Mense, Musiek, Televisie
Baie jammer vir die dame. Sy het regtig n baie mooi stem.
jane, die gebede gaan op na die Here om jou te herstel, en nog 'n kans in die lewe te gee, jys pragtig net soos jou glimlag, jou sang, stem en persoonlikheid